Max Kašparů

Doc. Theol.Dr. MUDr. PhDr. **Jaroslav Max Kašparů**, Ph.D., Dr.h.c. (naskiĝis la 14-an de majo 1950 en Žirovnice) estas ĉeĥa stomatologo, psiĥiatro, pedagogo, premonstrata diakono kaj esperantisto. Sian laboron li praktikas en Pelhřimov. Li estas sukcesa verkisto de spirita literaturo. Ekde 2025 honora membro de Ĉeĥa Esperanto-Asocio.

## Persona vivo 
Post gimnazio li decidis studi stomatologion en la Fakultato de ĝenerala medicino ĉe la Karola universitato en Prago. Dum la studo li tamen ekinteresiĝis pri psiĥiatrio kaj post finstudo de stomatologio li decidis studi ĝeneralan medicinon ĉe la Universitato de Komenio en Bratislavo, kiu ununura proponis al li distancan studadon. La studoj de stomatologio kaj ĝenerala medicino esence tute ne diferencis ĝis la 4-a jaro, kiam oni komencis pli profunde specialiĝi, do li studis saman fakon dufoje. Pli li finstudis pri teologio kaj pedagogio en la Teologia fakultato de la Sudbohemia universitato en České Budějovice. La studon de teologio li daŭrigis kaj sekve doktoriĝis (titolo Ph.D.). Plue li habilitiĝis (te. fariĝis docento) ĉe la universitato en Košice en la fako de pastorala teologio per verko, kiu redaktita aperis libroforme sub la titolo *Hypnóza - Pastorální kauza* ("Hipnozo - Pastorala afero"). La 28-an de septembro 2011 li fariĝis honora doktoro (titolo Dr.h.c.) de la Akademio de sankta Elizabeto en Bratislavo.

Psiĥiatrion li hodiaŭ praktikas en Pelhřimov. Sian ordinejon li havas en netradicia loko, nome en la preĝejo de Virgulino Maria Sepdolora. Li estas tre populara ankaŭ kiel gvidanto de spiritaj ekzercoj.

Dum la universitata studado en Prago li konatiĝis kun la teologo Tomáš Halík. Ili kunloĝis en sama domo. Tomáš Halík estis lia atestanto dum la geedziĝo, kaj post sia sekreta pastriĝo Halík kiel unuan infanon baptis la filinon de Max Kašparů Bernadetta.

La nomon Max li ricevis de la abato de la Želiv-monaĥejo Bohumil Vít Tajovský okaze de eniro en la premonstratan ordenon.

## Esperanto 
Max Kašparů estas esperantisto, membro de la Internacia Katolika Unuiĝo Esperantista kaj honora membro de Ĉeĥa Esperanto-Junularo, kaj kelkfoje sin publike nomis "granda apoganto de Esperanto". Ekde la jaro 2009 li aktive studas esperanton kaj partoprenis en rektmetoda kurso de Stano Marček dum la Internacia Paroliga Semajno (InPaSem) oktobre 2009 en Dobřichovice. Kiel psiĥiatro li rekomendas studon de esperanto precipe al siaj senioraj pacientoj, ĉar laŭ li lingvostudado estas bona prevento kontraŭ la Alzheimer-malsano, dum naciaj lingvoj estas tro malfacilaj por ellerni. Aldone li vidas utilecon de esperanto por maljunuloj ankaŭ en la ebleco pliriĉigi per ĝi siajn sociajn kontaktojn. Dum renkontiĝo de la ĉeĥa sekcio de IKUE en Žirovnice en majo 2010 li celebris diservon kaj kuncelebris sanktan meson en Esperanto, same kiel plurfoje poste (ekz. en Prago en 2017 kaj 2018).

Li engaĝiĝis aktive ankaŭ diversaj aliaj sferoj en Ĉeĥa Esperanto-Movado.  Aparte gravas, ke dum siaj oftaj prezentiĝoj en ĉeĥaj amaskomunikiloj (radio, retgazetoj, televido) li ĉiam akcentas sian esperantistecon (parole kaj portante Esperanto-insignon surbruste) kaj dum konvenaj okazoj pledas por ĝi precipe per supre menciita argumentoj. Per sia aŭtoritato li tiel helpas altigi prestiĝon de la lingvo kaj de la movado.

En 2010 li kunfondis kaj estras Esperanto-klubon "Montetaro" en Pelhřimov, kiu estis gastiganto de la ĈEA-Kongreso en 2016.  Inter 2011 kaj 2014 li kunlaboris kun Pavla Dvořáková koncerne tutŝtatan migran ekspozicion "Ĉu Esperanto estas morta lingvo?" kaj prizorgis ĝian instalon kaj inaŭguron en 4 urboj (Jindřichův Hradec, Pelhřimov, Žirovnice kaj Dačice).
Li prelegis plurfoje dum Esperanto-aranĝoj, ne nur de la Katolika sekcio de ĈEA, sed ekz. dum la ĈEA-Konferenco en Kroměříž (2017), dum Antaŭkristnaskaj renkontiĝoj en Písek (2010, 2011), Bonvenigado de la somero en Žirovnice (2011) k.a.
En 2013 li iniciatis, financis kaj plantis Esperanto-arbon en Lipnice nad Sázavou.
Li ĉeestis ankaŭ internaciain Esperanto-aranĝojn, i.a. la konferencojn de UMEA, la Universalan Kongreson en Rejkjaviko en 2013 k.a.
Li regule kontribuas per siaj spritaj kaj pensigaj artikoloj al la gazeto "Dio benu" (senpage rete legebla).

## Verkoj 
Max Kašparů ĝis nun (2025) publikigis pli ol 30 verkojn en la ĉeĥa lingvo precipe pri psikologio, psikatrio kaj spiritaj temoj.  Pro sia kapablo esprimiĝi koncize, humure kaj samtempe trafante kaj profunde pri multaj aktualaj vivproblemoj kaj situacioj, li estas inter ŝatataj kaj serĉataj aŭtoroj. Kelkaj liaj libroj aperis ankaŭ traduke en la franca, itala, pola, litova kaj slovaka lingvoj. Du liaj libroj aperis ankaŭ en Esperanto. Krome li kreis la ĉeĥan version de la lernolibro "Esperanto per rekta metodo" de Stano Marček.

### Ĉeĥlingvaj 
* *Hovory o sobě* = "Paroloj pri si mem" (Nakladatelství Cesta, 1990)
* *Věroměr Maxe Kašparů* = "Kredometro de Max Kašparů" (1999)
* *Malý kompas víry: Pro hledající, bloudící a nevěřící mladé lidi* (Matice cyrilometodějská 1995, 1998, 2001)
* *O radostech lidské duše s Maxem Kašparů* (2001)
* *Základy pastorální psychiatrie pro zpovědníky* (Nakladatelství Cesta, 2002)
* *Do výšky volím pád* (Karmelitánské nakladatelství, 2003)
* *Sedmero zastavení u klíčové dírky* (Nakladatelství Cesta, 2003)
* *Vánoční paradoxy* (2004)
* *Vánoční proč-kdy-jak-kde* (2004)
* *Jinými slovy. Na minutu s Maxem Kašparů* (2005)
* *Šum z pěn* (Nakladatelství Cesta, 2005)
* *Hypnóza, pastorální kauza* - redaktita doktoriĝa studlaboraĵo (Trinitas, 2006)
* *Z pláště a dalmatiky* (Nakladatelství Cesta, 2006)
* *Třicet případů... aneb Malé, bílé, kulaté.* (Nakladatelství Cesta, 2007)
* *Zápisník potulného kazatele* (Nakladatelství Cesta, 2008)
* *Ve zpětném zrcátku Jindřicha Štreita* (Nakladatelství Cesta, 2009)
* *O bludných kruzích a bludných kamenech* = "Pri vag-cirkloj kaj vag-ŝtonoj" (Nakladatelství Cesta, 2011)
* *Po provaze ke Kristu* (Karmelitánské nakladatelství, Kostelní Vydří, 2013)
* *Naslouchat je víc než poslouchat* (nakladatelství Cesta, Brno, 2013)
* *O zemi beze studu* (nakladatelství Cesta, Brno, 2015)
* *Nebudem hrať divadlo pred Božou tvárou* (v rozhovore s Martinom Ližičiarom, nakladatelství BeneMedia, Bratislava, 2017)
* *Nahoru a našišato* (nakladatelství Cesta, Brno, 2017)
* *O mozcích a bezmozcích* (nakladatelství Cesta, Brno, 2018)
* *Rozhovory pod věží* (nakladatelství Cesta, Brno, 2019)
* *Deset kroků k radosti* (nakladatelství Cesta, Brno, 2020)
* *Jak přežít krizi v rodině* ( společně s Dr. D. Kovářovou, nakladatelství Euromedia Group)
* *Po pražcích slepých kolejišť* (nakladatelství Cesta Brno, 2021)
* *Opice Boží aneb vůl zajíce nedohoní* (nakladatelství Cesta, Brno, 2022)
* *Člověk má věřit celým tělem.* (KatMedia, 2023)
* *Blázinec je před branou* (Karmelitánské nakladatelství, Kostelní Vydří, 2023)
* *Spánkový manuál* (nakladatelství Cesta, Brno, 2024)

### Esperantlingvaj 
* *Kristnaskaj demandoj kaj paradoksoj* (KAVA-PECH, Dobřichovice, 2010, tradukis Marek Blahuš, ISBN 978-80-87169-19-3)
* *Stručný psychiatrický slovník esperantský a český* (2012, kum Miroslav Malovec)
* *Dek paŝoj al ĝojo* (eldonis IKUE, Katolika sekcio de ČEA, 2020)

### Tradukoj al aliaj lingvoj 
* *Dimmi come credi…* (Città Nuova, Romo) 
* *Przewodnik po radości* (Wydawnictwo WAM, Krakovo) 
* *Le gioie dell´anima* (Città Nuova, Romo) 
* *Wiaromierz* (Wydawnictwo WAM, Krakovo) 
* *Po lane ku Kristovi* (Karmelitánske nakladatelstvo, Bratislava, 2013) 
* 10 krokov k radosti (nakladatelství Benemedia,2020)  
* *Za hrsť zdravého rozumu* (nakladatelství BeneMedia, 2021)  
* *Dešimt žingsniu džiaugsmo link* (Palmira Lukoševičiené, Panevėžys, 2021)  
* *Diagnózy neprispôsobivého psychiatra* (nakladatelství BeneMedia, 2022) 
* *Ako (nevy)horieť* (nakladatelství BeneMedia, 2022) 

### Referencoj 
## Eksteraj ligiloj 
* Interparolo pri psiĥiatrio, psiĥoanalizistoj kaj konfeso en www.katolik.cz 
* Medaliono kun libropropono en la paĝaro de la Karmelitana eldonejo  
* Medaliono kun libropropono en la paĝaro de Nakladatelství Cesta 
* Ĉeĥa televido – Vojoj de la fido – Flugrigardo, medaliono pri Max Kašparů (video) 
* Ĉeĥa televido – Mesaĝo – Mesaĝo de Jaroslav Maxmilián Kašparů (video) 
* Ĉeĥa televido – Festa parolo de doktoro Jaroslav Max Kašparů (video) – kun mencio de Esperanto kaj Zamenhof 
* Ĉeĥa televido – Koloroj de la vivo – Max Kašparů pri la fasta tempo (video) 

Kategorio:Monaĥoj
Kategorio:Ĉeĥaj psikiatroj
Kategorio:Ĉeĥaj verkistoj
Kategorio:Ĉeĥlingvaj verkistoj
Kategorio:Ĉeĥaj kristanaj teologoj
Kategorio:Ĉeĥaj esperantistoj
Kategorio:Honoraj membroj de ĈEJ
Kategorio:Ĉeĥaj religiaj verkistoj